b'\n_START_ARTICLE_\nOtro\xc5\xa1tvo (Mazzini)\n_START_SECTION_\nVsebina\n_START_PARAGRAPH_\nGlavni literarni junak se skozi roman spominja prvih petih let svojega \xc5\xbeivljenja v \xc4\x8dasu Jugoslavije. Pre\xc5\xbeivlja jih skupaj z mamo in versko blazno babico. Ta ves dan moli, bere iz knjige \xc5\xbdivljenja svetnikov in grozi vnuku s smrtjo in peklom, \xc4\x8de bo gre\xc5\xa1il. V njem zatira vse, kar je otro\xc5\xa1ko. Ne dovoli mu, da bi se igral, bil zunaj, ves \xc4\x8das mora razmi\xc5\xa1ljati o smrti. Kaznuje ga tako, da mora sedeti v kotu ali ga zaklene v omaro. Ko se z nogo zatakne med tirnice, mu babica ne \xc5\xbeeli pomagati, dokler se ne bi pokesal. Otrok pa hrepeni po svobodi, gleda letala in ptice skozi okno. Babici se upira, ji nasprotuje, naskrivaj se igra z razpelom in modelom letala. Otroka ob\xc4\x8dasno obi\xc5\xa1\xc4\x8dejo trije strici Vinko, Bruno in Jule. Vinko otroka tola\xc5\xbei, da vse mine, tudi otro\xc5\xa1tvo. Babica je v breme tudi otrokovi mami, ki bi rada potovala, a mora kot najmlaj\xc5\xa1a izmed \xc5\xa1tirih otrok skrbeti zanjo. Ko mora babica v bolni\xc5\xa1nico zaradi plju\xc4\x8dnice, jo otrok kljub vsemu pogre\xc5\xa1a. Ob vrnitvi domov ponovno poskusi vzpostaviti avtoriteto._NEWLINE_V zadnjem poglavju odrasli pripovedovalec prileti z letalom na konferenco v tujo dr\xc5\xbeavo. Na ulici zagleda de\xc4\x8dka, ki ga babica  kar naprej ozmerja. Otrok ga spominja nanj in skupaj se sprehodita skozi mesto. Tam otroku zaupa nasvet, ki mu ga je dal stric Vinko: \xc2\xbbPoba, ne sekiraj se. Vse mine, tudi otro\xc5\xa1tvo. V sebi ima\xc5\xa1 nekaj, da me ne skrbi zate. Borec si. Pre\xc5\xbeivel bo\xc5\xa1 tole in nekaj bo\xc5\xa1 naredil iz sebe.\xc2\xab\n_START_SECTION_\nZbirka\n_START_PARAGRAPH_\nRoman je iz\xc5\xa1el v Literarni zbirki Goga.\n_START_SECTION_\nOcene in nagrade\n_START_PARAGRAPH_\nZa roman Otro\xc5\xa1tvo je avtor leta 2016 prejel Kresnikovo nagrado.\n_START_SECTION_\nAvtor o romanu\n_START_PARAGRAPH_\n"Lojze Kova\xc4\x8di\xc4\x8d se s tem, da mora pisatelj razkrivati sebe, da bo na\xc5\xa1el bralce, menim, zelo moti. Pisatelj ne sme vase zato, da bo na\xc5\xa1el nekaj posebnega, marve\xc4\x8d mora zato, da bo na\xc5\xa1el skupno. \xc4\x8ce torej govorim o svojem romanu Otro\xc5\xa1tvo, pisatelj ne sme iti v svoj spomin zato, da bo tam na\xc5\xa1el Antonijo in Marijo Mazzini, marve\xc4\x8d mora iti v svoje srce zato, da bo na\xc5\xa1el obup in mo\xc4\x8d zlorabljenega otroka. Le tako bo lahko potrkal in zbudil v bralcu njegovo lastno izku\xc5\xa1njo otroka."'